На основу члана 9. Правилника о начину, критеријумима и поступку доделе средстава из буџета Општине Бела Паланка за подстицање пројеката о јавног интереса које реализују удружења бр. 401-190/2018-III од 25.12.2018. године Председник општине, на предлог Комисије за доделу средстава удружења за финансирање и суфинансирање пројеката од јавног интереса у Општини Бела Паланка дана 28.02.2020. године доноси

**ОДЛУКУ**

**О РАСПИСИВАЊУ ЈАВНОГ КОНКУРСА**

**ЗА ДОДЕЛУ СРЕДСТАВА ИЗ БУЏЕТА ОПШТИНЕ БЕЛА ПАЛАНКА ЗА ПОДСТИЦАЊЕ ПРОЈЕКАТА ИЛИ НЕДОСТАЈУЋЕГ ДЕЛА СРЕДСТАВА ЗА ФИНАНСИРАЊЕ ПРОЈЕКАТА ОД ЈАВНОГ ИНТЕРЕСА КОЈЕ РЕАЛИЗУЈУ УДРУЖЕЊА ЗА 2020. ГОДИНУ**

**Члан 1.**

Овом Одлуком расписује се Јавни конкурс за доделу средстава из буџета општине Бела Паланка за подстицање пројеката или недостајућег дела средстава за финансирање пројеката од јавног интереса које реализују удружења за 2020. годину, предмет јавног конкурса, која удружења имају право учешћа на јавном конкурсу, обим средстава предвиђених за доделу по јавном конкурсу, рок за подношење пријава, начин пријављивања на конкурс, трајање пројеката, преглед конкурсне документације, основни и допунски критеријуми за бодовање пројеката, ближа упутства о условима за подношење пријава и критеријумима за додлеу средстава, рок за доношење одлуке о избору пројекта, жалбени рок, начин објављивања одлуке о избору пројекта и склапање уговора о финансирању или суфинансирању пројеката, након доношења одлуке о избору пројекта.

**Члан 2.**

**Предмет јавног конкурса** су пројекти у областима од јавног интереса на територији општине Бела Паланка у складу са Правилником о утврђивању јавног интереса бр. 110-15/2018-III од 25.12.2018.године и Одлуком о приоритетним областима од јавног интереса за текући период бр. 011-1/2019-III од 05.01.2019. године и то: Социјална заштита; Борачко-инвалидска заштита; Заштита лица са инвалидитетом; Друштвена брига о деци и младима; Друштвена брига о старијим особама; Превенција свих облика насиља и дискриминације; Заштита и помоћ жртвама насиља у породици; Заштита и помоћ жртвама мобинга; Подршка социјално угроженим грађанима; Афирмисање родне равноправности; Заштита и промовисање/унапређење људских и мањинских права; Заштита интерно расељених и избеглих лица; Хуманитарне активности; Заштита здравља; Превенција, лечење и рехабилитација болести зависности; Подстицање наталитета; Рекреација; Образовање, неформално образовање и стручно усавршавање; Култура; Развој културно-уметничког стваралаштва; Очување културне и историјске традиције; Очување и подстицање народног стваралаштва и народних обичаја; Промоција општине Бела Паланка; Заштита животне средине; Екологија; Заштита и очување природе; Одржив развој; Пољопривреда; Органска производња хране; Подстицање и промоција здраве исхране; Подстицање руралног развоја; Подстицање и развој привредних делатности као што су занатство, стари и ретки занати, задругарство и др.; Туризам, Заштита животиња; Неговање и развој међународне сарадње; Борба против корупције; Подстицање развоја електронских комуникација и информационог друштва; Афирмисање демократизације локалне самоуправе; Промовисање волонтерског рада; Афирмација грађанског активизма и веће укључености рањивих група у локлану заједницу и друге области од јавног интереса које доприносе убрзаном и одрживом развоју општине Бела Паланка.

**Члан 3.**

**Право учешћа на јавном конкурсу** имају удружења која су регистрована на територији општине Бела Паланка, односно удружења и организација цивилног друштва која су регистрована на територији других општина (међуопштинске организације) а имају програме у којима су укључени и грађани или група грађана са територије општине Бела Паланка.

Комисија за доделу средства удружења за финансирање и суфинансирање пројеката од јавног интереса у Општини Бела Паланка (у даљем тексту: Комисија), по службеној дужности, утврђује да ли је удружење предлагач пројекта/учесник конкурса уписано у регистар надлежног органа, да ли се, према статутарним одредбама, циљеви тог удружења остварују у области у којој се пројекат реализује, као и да ли је рачун тог удружења у блокади.

Право учешћа на јавном конкурсу немају удружења која: Нису поднела извештај о реализацији пројеката/програма и/или нису оправдала средства додељена на прошлогодишњем конкурсу или/и су ненаменски трошила буџетска средства која су им била додељена на прошлогодишњем конкурсу.

Општина Бела Паланка неће финансирати: Политичке и страначке организације, групе и секте и њихове активности; Активности у виду додељивања награда и спонзорстава појединцима и другим организацијама; Активности који доносе профит удружењу; Активности које заговарају нетолерантност и насиље или било коју врсту дискриминације.

**Члан 4.**

Средства за реализацију пројеката/програма из става 1. овог јавног конкурса обезбеђена су у буџету општине Бела Паланка за 2020. годину, на основу Одлуке о буџету за 2020. годину.

**Члан 5.**

Рок за подношење пријава на Јавни конкурс траје 10 дана, почев од 28.02.2020. године до 09.03.2020. године.

Удружење предлагач пројекта/учесник конкурса подноси пријаву Комисији у току трајања конкурса.

**Члан 6.**

Удружење предлагач пројекта/учесник конкурса предлог пројекта доставља на српском језику.

Пријаве на конкурс подносе се Комисији на посебним обрасцима који су саставни део конкурсне документације и чине саставни део Правилника о начину, критеријумима и поступку доделе средстава из буџета општине Бела Паланка за подстицање пројеката од јавног интереса које реализују удружења.

Пријаве на конкурс подносе се у електронској форми или у пошиљци предатој пошти или на писарници Општинске управе и то најкасније до истека последњег дана утврђеног за подношење пријаве на конкурс.

Неблаговремене пријаве неће бити разматране, а непотпуне пријаве ће се сматрати неисправним.

Начин пријављивања на Јавни конкурс биће детаљније објашњена у самом тексту конкурса.

**Члан 7.**

Пројекат може трајањи најмање 3 месеца, а најдуже годину дана и мора бити реализован најкасније до истека буџетске године.

**Члан 8.**

Конкурсна документација садржи: Попуњен пријавни образац; Попуњен образац предлога пројекта; Попуњен образац буџета пројекта; Попуњен образац наративног буџета пројекта; Писмену изјаву о обезбеђивању сопственог финансирања или суфинансирања; Писмене изјаве партнера о сарадњи на пројекту, ако се пројекат реализује на тај начин; Изјаву сагласности да Комисија за потребе поступка јавног конкурса може извршити увид, прибавити и обрадити личне податке о чињеницама о којима се води службена евиденција; Другу документацију која је, по процени удружења предлагача пројекта/учесника конкурса, од значаја за доделу средстава.

**Члан 9.**

Комисија оцењује пријаве пристигле у складу са условима конкурса, према критеријумима прописаним овим правилником.

Оцена и избор пројеката који ће се финансирати средствима из буџета општине Бела Паланка врши се применом следећих основних критеријума:

|  |  |  |
| --- | --- | --- |
| **Критеријум** | **Објашњење критеријума** | **Број бодова** |
| Релевантност пројеката за стратешко опредељење општине Бела Паланка | Да ли је и у којој мери је пројекат стратешки утемељен, односно у складу са важећим стратешким опредељењем општине Бела Паланка? |  |
| Дефинисани циљеви пројекта, циљна група и корисници пројеката, број директних и индиректних корисника пројекта и њихове потребе | Да ли су циљеви пројеката јасно дефинисани, достижни у предвиђеном времену трајања пројеката и да ли недвосмислено представљају решење уочених проблема у локалној заједници, односно могу да задовоље јавни интерес?  Да ли су циљна група и корисници јасно дефинисани?  Да ли је представљена процена броја директних и индиректних корисника пројекта?  У ком обиму ће потребе циљне групе и корисника пројекта бити задовољене – обим задовољења јавног интереса? |  |
| Одрживост пројекта | Да ли ће се активности пројекта наставити и после финансирања пројекта средствима из буџета општине Бела Паланка и на који начин ће се спроводити и финансирати активности пројекта по престанку финансирања средствима из буџета општине Бела Паланка?  Да ли је пројекат одржив у институционалном и развојном смислу – да ли ће пројектне активности бити спровођене и по истеку времена за спровођење пројекта у оквиру којег ће се  финансирати/суфинансирати средствима из буџета општине Беле Паланка? |  |
| Очекивани резултати и ефекти пројекта | Да ли су резултати и ефекти пројекта мерљиви?  Да ли ће очекивани позитивни ефекти бити далекосежни – у ком року се очекују  позитивни ефекти на директне и индиректне кориснике пројекта? |  |
| Економичност буџета пројекта и однос трошкова и очекиваних резултата и ефеката | Да ли су трошкови усклађени са предложеним пројектним активностима?  Да ли су трошкови пројекта реални?  Да ли ће очекивани позитивни ефекти надмашити потенцијалне негативне ефекте спровођења пројекта и његове трошкове – Да ли је однос између процењених трошкова и очекиваних резултата и ефеката задовољавајући? |  |
| Суфинансирање пројекта из других извора | Да ли је удружење предлагача пројекта /учесник конкурса обезбедило сопствено новчано учешће или други вид учешћа и/или су финансирање пројекта из других извора? |  |
| **УКУПНО:** |  | **100** |

**Члан 10.**

Ради потпунијег сагледавања квалитета предлога пројекта, Комисија може тражити појашњења предлога пројекта и/или објавити интервју са удружењем предлагачем пројекта/учесником конкурса, као и предложити корекцију предлога пројекта.

Уколико се износ одобрених средства разликује од тражених средства за финансирање пројекта, Комисија може захтевати од подносиоца предлога пројекта евентуално усклађивање буџета пројекта односно рокова реализације пројекта. Уколико подносилац предлога пројекта не пристане на предложене корекције од стране Комисије, сматраће се да је одустао од пријаве на конкурс.

Чланови комисије појединачно бодују сваки пројекат на осносу критеријума. Просечан број бодова представља коначан број бодова за тај предлог пројекта.

Пројекат који је вреднован са мање од 50 бодова и који није подржала већина чланова Комисије неће бити предмет избора за доделу средстава из буџета општине Бела Паланка.

О спроведеном поступку јавног конкурса Комисија води записник.

**Члан 11.**

Комисија, у складу са условима јавног конкурса и критеријумима, утврђује прелиминарну листу изабраних пројеката и сачињава предлог одлуке о избору пројеката који ће се финансирати или суфинансирати из буџета општине Бела Паланка са наведеним износима новчаних средстава, и исти доставља председнику општине најкасније 30 дана од дана истека рока за подношење пријаве на јавни конкурс.

Прелиминарна листа објављује се на званичној интернет страници и огласној табли општине Бела Паланка и на порталу е-Управа, без одлагања, по достављању предлога одлуке о избору пројеката који ће се финансирати или суфинансирати из буџета општине.

Удружење предлагач пројекта/учесник конкурса има право увида у поднете пријаве и приложену документацију у року од три радна дана од дана објављивања прелиминарне листе.

**Члан 12.**

На прелиминарну листу удружења учесници конкурса имају право приговора у року од осам дана од дана њеног објављивања.

Одлуку о приговору, која мора бити образложена, Општинско веће доноси у року од 8 дана од дана истека рока за подношење приговора.

По окончању поступка по приговорима, Комисија сачињава коначни предлог одлуке о избору пројеката који ће се финансирати или суфинансирати из буџета општине Бела Паланка у року од 3 дана од доношења одлуке о приговору и подноси га председнику општине.

**Члан 13.**

Одлуку о избору пројеката доноси председник општине Бела Паланка, на основу записника о спроведеном јавном конкурсу и коначног предлога одлуке Комисије, у року од 8 дана од дана подношења коначног предлога одлуке од стране Комисије.

Одлука о избору пројеката биће објављена на званичној интернет страници и огласној табли општине Бела Паланка и на порталу е-Управа, без одлагања по њеном доношењу.

**Члан 14.**

Након Одлуке о избору пројеката са изабраним подносиоцима пријаве закључују се појединачни уговори о финансирању или суфинансирању пројекта, којим ће прецизно бити дефинисана права и обавезе уговорених страна.

Јавни конкурс биће објављен на званичној интернет страници општине Бела Паланка, огласној табли општине Бела Паланка и на порталу е-Управа.

**Члан 15.**

Одлука ступа на снагу даном доношења.

**Број: \_\_\_\_\_\_\_\_\_\_\_\_\_\_\_\_\_\_\_\_\_\_\_**

**У Белој Паланци 28.02.2020.године**

**ПРЕДСЕДНИК ОПШТИНЕ БЕЛА ПАЛАНКА**

**Председник**

***Горан Миљковић***